Official Journal C 066 , 02/03/1998 P. 0005 - 0013



Avviż tal-Kummissjoni fuq il-kunċett ta' konċentrazzjoni skond ir-Regolament tal-Kunsill (KEE) Nru 4064/89 fuq il-kontroll ta' konċentrazzjonijiet bejn l-impriżi (98/C 66/02) (Test b'relevanza għaż-ŻEE) I. DAĦLA II. FUŻJONIJIET BEJN IMPRIŻI LI QABEL KIENU INDIPENDENTI III. AKKWIST TA' KONTROLL 1. Kontroll uniku 2. Kontroll konġunt 2.1. L-ugwaljanza fid-drittijiet tal-vot jew ħatra għal korpi li jieħdu deċiżjoni 2.2. Drittijiet ta' veto 2.3. Eżerċitar konġunt tad-drittijiet tal-vot 2.4. Kunsiderazzjonijiet oħra relatati mal-kontroll konġunt 2.5. Kontroll konġunt għal perjodu limitat 3. Kontroll minn azzjonist uniku fuq il-bażi ta' drittijiet tal-veto 4. Bidliet fl-istruttura ta' kontroll IV. EĊĊEZZJONIJIET V. TMIEM I. DAĦLA 1. L-iskop ta' dan l-Avviż huwa li jipprovdi gwida ta' kif il-Kummissjoni tinterpreta t-terminu konċentrazzjoni' użat fl-Artikolu 3 tar-Regolament tal-Kunsill (KEE) Nru 4064/89 [1] kif emendat l-aħħar bir-Regolament (KE) Nru 1310/9 [2] (minn hawn ‘il quddiem imsejjaħ "ir-Regolament dwar Amalgamazzjoni"). Din il-gwida formali fuq l-interpretazzjoni ta' l-Artikolu 3 għandha tippermetti lil ditti biex jistabbilixxu aktar malajr, qabel kull kuntatt mal-Kummissjoni, jekk u safejn ħidmiethom jistgħux ikunu koperti mill-kontroll tal-Amalgamazzjoni tal-Komunità. Dan l-Avviż jibdel l-Avviż fuq il-kunċett ta' konċentrazzjoni [3]. Dan l-Avviż jittratta fuq il-paragrafi (1), (3), (4) u (5) ta' l-Artikolu 3. L-interpretazzjoni ta' l-Artikolu 3 relatat ma' impriżi ta' joint ventures, ittrattati partikolarment bl-Artikolu 3(2), hija stabbilita fl-Avviż tal-Kummissjoni fuq il-kunċett ta' joint ventures b'funzjoni sħiħa. 2. Il-gwida stipulata f'dan l-Avviż tirrifletti l-esperjenza tal-Kummissjoni biex tapplika r-Regolament dwar Amalgamazzjoni minn meta daħal fis-seħħ fil-21 ta' Diċembru 1990. Il-prinċipji li jinsabu hawn għandhom ikunu applikati u żviluppati aktar mill-Kummissjoni f'każi individwali. 3. Skond il-premessa 23 tar-Regolament (KEE) Nru 4064/89, il-kunċett ta' konċentrazzjoni huwa mfisser bħala li jkopri biss operazzjonijiet li jġibu bidla dejjiema fl-istruttura ta' l-impriżi konċernati. L-Artikolu 3(1) jipprovdi li bidla fl-istruttura bħal din isseħħ jew permezz ta' Amalgamazzjoni bejn żewġ impriżi li qabel kienu indipendenti jew bl-akkwist ta' kontroll fuq l-impriża kollha jew parti minn oħra. 4. Ir-riżoluzzjoni fuq l-eżistenza ta' konċentrazzjoni skond ir-Regolament dwar Amalgamazzjoni hija bażata fuq kriterji kwalitattivi aktar minn kwantitattivi, li jiċċentraw fuq il-kunċett ta' kontroll. Dawn il-kriterji jinkludu kunsiderazzjonijiet sew tal-liġi kif ukoll ta' fatt. Wieħed jifhem, għalhekk, li konċentrazzjoni tista' seħħ fuq bażi legali jew stat ta' fatt. 5. L-Artikolu 3(1) tar-Regolament dwar Amalgamazzjoni jiddefinixxi żewġ kategoriji ta' konċentrazzjoni: - dawk li jirriżultaw minn Amalgamazzjoni bejn impriżi li qabel kienu indipendenti (punt (a)); - dawk li jirriżultaw minn akkwist ta' kontroll (punt (b)). Dawn huma ttrattati rispettivament fit-Taqsimiet II u III aktar ‘il quddiem. II. FUŻJONIJIET BEJN IMPRIŻI LI QABEL KIENU INDIPENDENTI 6. Amalgamazzjoni fit-tifsira ta' l-Artikolu 3(1)(a) tar-Regolament dwar Amalgamazzjoni ssir meta żewġ impriżi jew aktar li jkunu indipendenti jingħaqdu f'impriża ġdida u ma jibqgħux jeżistu bħala entitajiet legali separati. Amalgamazzjoni tista' seħħ ukoll meta impriża tkun assimilata minn oħra, tat-tieni żżomm l-identità legali tagħha waqt li ta' l-ewwel ma tibqax teżisti aktar bħala entità legali. 7. Amalgamazzjoni skond it-tifsira ta' l-Artikolu 3(1)(a) tista' ssir ukoll fejn, fl-assenza ta' Amalgamazzjoni legali, l-għaqda ta' l-attivitajiet ta' impriżi li qabel kienu indipendenti tirriżulta fil-ħolqien ta' unit ekonomiku wieħed [4]. Din tista' tirriżulta partikolarment fejn żewġ impriżi jewaktar, waqt li jżommu l-personalitajiet legali individwali tagħhom, jistabbilixxu kontrattwalment amministrazzjoni ekonomika komuni [5]. Jekk dan iwassal għal amalgamazzjoni bħala stat ta' fatt ta' l-impriżi relatati f'unit ekonomiku validu komuni, l-operazzjoni tiġi kunsidrata bħala li tkun Amalgamazzjoni. Rekwiżita minn qabel biex jiġi stabbilit unit ekonomiku komuni hija l-eżistenza ta' ġestjoni permanenti, ekonomika waħda. Fatturi relevanti oħra jistgħu jinkludu kumpens ta' qligħ u telf intern bħal bejn id-diversi impriżi fi ħdan il-grupp, u r-responsabbiltà konġunta esterna tagħhom. L-għaqda fi stat ta' fatt tista' tkun imsaħħa permezz tat-teħid ta' ishma fiż-żewġ impriżi li jifformaw il-unit ekonomiku. III. AKKWIST TA' KONTROLL 8. L-Artikolu 3(1)(b) jipprovdi li sseħħ konċentrazzjoni fil-każ ta' akkwist ta' kontroll. Dan il-kontroll jista' jinkiseb minn impriża waqt li taġixxi waħidha jew minn żewġ jew aktar impriżi li jaġixxu b'mod konġunt. Kontroll jista' jinkiseb ukoll minn persuna f'ċirkustanzi fejn dik il-persuna diġà tikkontrolla (sew jekk waħidha kif ukoll jekk ma' ħaddieħor) ta' l-anqas impriża oħra jew, alternattivment, minn grupp ta' persuni (li jikkontrolla impriża oħra) u/jew impriżi. It-terminu "persuna" f'dan il-kuntest testendi għal korpi pubbliċi [6] u entitajiet privati, kif ukoll individwi. Kif definita, konċentrazzjoni fit-tifsira tar-Regolamenti dwar Amalgamazzjoni hija limitata għal bidliet fil-kontroll. Ristrutturar intern ġewwa l-grupp ta' kumpanniji, għalhekk, ma jistax jikkostitwixxi konċentrazzjoni. Teżisti sitwazzjoni eċċezzjonali fejn sew l-impriżi li jkun qegħdin jakkwistaw kif ukoll dawk akkwistati jkunu kumpanniji pubbliċi li jappartjenu lill-istess Stat (jew mill-istess korp pubbliku). F'dan il-każ, jekk l-operazzjoni għandhiex titqies bħala ristrutturar intern tiddependi mill-banda l-oħra fuq il-kwistjoni jekk iż-żewġ impriżi kinux qabel parti mill-istess unit ekonomiku skond it-tifsira tal-premessa 12 tar-Regolament (KEE) Nru 4064/89. Fejn l-impriżi kienu qabel parti minn units ekonomiċi differenti li kellhom setgħa indipendenti li jieħdu deċiżjoni, l-operazzjoni għandha titqies li tikkostitwixxi konċentrazzjoni u mhux ristrutturar intern [7]. Din is-setgħa indipendenti ta' deċiżjoni normalment ma teżistix, b'danakollu, fejn l-impriżi jkunu fl-istess kumpannija ta' investiment [8]. 9. Fejn operazzjoni tagħti bidu għal akkwist ta' kontroll jiddependi fuq numru ta' elementi legali u/jew fattwali. L-akkwist ta' drittijiet ta' proprjetà u ftehim ta' azzjonisiti huma importanti, iżda m`humiex l-uniċi elementi involuti: relazzjonijiet purament ekonomiċi jistgħu wkoll ikollhom rwol deċiżiv. Għalhekk, f'ċirkustanzi eċċezzjonali, sitwazzjoni ta' dipendenza ekonomika tista' twassal għall-kontroll fuq bażi ta' stat ta' fatt fejn, per eżempju, ftehim importanti ħafna għall-provvista għal perjodu twil ta' żmien jew krediti provduti minn fornituri jew klijenti, flimkien ma' rabtiet strutturali, jagħtu influwenza deċiżiva [9]. Jista' jkun hemm ukoll akkwist ta' kontroll anke jekk ma tkunx l-intenzjoni dikjarata tal-partijiet [10]. B'żieda ma' dan, ir-Regolament dwar Amalgamazzjoni jiddefinixxi b'mod ċar kontroll bħala li għandu "l-possibbiltà li jeżerċita influwenza deċiżiva" aktar milli l-eżerċitar attwali ta' din l-influwenza. 10. Il-kontroll jinkiseb xorta waħda minn persuni jew impriżi li jkunu detenturi tad-drittijiet jew ikunu intitolati għad-drittijiet li jagħtu l-kontroll (L-Artikolu 3(4)(a)). Jista' jkun hemm sitwazzjonijiet eċċezzjonali fejn id-detentur formali ta' interess ta' kontroll jiddifferixxi mill-persuna jew impriża li fil-fatt ikollhom il-vera setgħa li jeżerċitaw id-drittijiet li joħorġu minn dan l-interess. Dan jista' jkun il-każ, per eżempju, fejn l-impriża tinqeda b'persuna jew b'impriża oħra biex takkwista interess ta' kontroll u teżerċita d-drittijiet permezz ta' din il-persuna jew impriża, ukoll jekk din ta' l-aħħar tkun formalment id-detentur tad-drittijiet. F'din is-sitwazzjoni, jinkiseb kontroll mill-impriża li fir-realtà tkun wara l-operazzjoni u fil-fatt tkun tgawdi s-setgħa li tikkontrolla l-impriża intenzjonata li takkwista (L-Artikolu 3(4)(b)). Ix-xiehda meħtieġa biex tistabbilixxi dan it-tip ta' kontroll indirett tista' tinkludi fatturi bħall-bażi ta' ffinanzjar jew rabtiet familjari. 11. L-iskop ta' kontroll jista' jkun impriża waħda jew aktar li jikkostitwixxu entitajiet legali, jew l-attivi ta' dawn l-entitajiet, jew biss ftit minn dawn l-attivi [11]. L-attivi fil-kwistjoni, li jistgħu jkunu marki jew liċenzi, għandhom jikkostitwixxu negozju li għalih turnover tas-suq jista' jiġi attribwit b'mod ċar. 12. L-akkwist tal-kontroll jista' jkun fil-forma ta' kontroll waħdu jew konġunt. Fiż-żewġ każi, kontroll ifisser bħala l-possibbiltà li jeżerċita influwenza deċisiva fuq impriża fuq il-bażi ta' drittijiet, kuntratti jew kull mod ieħor (L-Artikolu 3(3)). 1. Kontroll waħdu 13. Kontroll waħdu normalment jinkiseb fuq bażi legali fejn impriża tikseb maġġoranza tad-drittijiet tal-vot ta' kumpannija. Ma jfisser xejn fih innifsu li l-attivi akkwistati jkunu 50 % tal-kapital ta' l-ishma miżjuda ma' sehem wieħed [12] jew li jkun 100 % tal-kapital ta' l-ishma [13]. Fl-assenza ta' komponenti oħra, akkwist li ma jinkudix maġġoranza ta' drittijiet tal-vot normalment ma jagħtix kontroll ukoll jekk jinvolvi l-akkwist ta' maġġoranza tal-kapital ta' l-ishma. 14. Kontroll waħdu jista' jinkiseb ukoll fil-każ ta' "minoranza kwalifikata". Dan jista' jiġi stabbilit fuq bażi legali u/jew stat ta' fatt. Fuq bażi legali dan jista' jseħħ fejn id-drittijiet speċifiċi jkunu marbuta ma' l-ishma tal-minoranza. Dawn jistgħu jkunu ishma preferenzali li jwasslu għal maġġoranza ta' drittijiet tal-vot jew drittijiet oħra li jippermettu lill-attivisti fil-minoranza li jiddeterminaw l-imġiba kummerċjali strateġika tal-kumpannija li tkun trid takkwista, bħas-setgħa li jaħtar aktar min-nofs il-membri tal-bord ta' superviżjoni jew il-bord amministrattiv. Azzjonist ta' minoranza jista' wkoll jitqies li jkollu kontroll uniku fuq bażi ta' stat ta' fatt. F'dan il-każ, per eżempju, fejn ikun hemm il-possibbiltà kbira li l-azzjonist jikseb maġġoranza fil-laqgħa ta' l-azzjonisti, meta jkun fatt magħruf li l-ishma li jkun fadal ikunu mifruxa ħafna [14]. F'sitwazzjoni bħal din ftit hemm possibbiltà li l-azzjonisti iżgħar ikunu preżenti jew rappreżentati fil-laqgħa ta' l-azzjonisti. Biex jiġi deċiż jekk jeżistix jew le kontroll uniku f'każ partikolari wieħed għandu jibbaża fuq ix-xhieda li tirriżulta mill-preżenza ta' azzjonisti fis-snin ta' qabel. Fejn, fuq il-bażi ta' l-għadd ta' azzjonisti li jattendu l-laqgħa ta' azzjonisti, azzjonist ta' minoranza jkollu maġġoranza stabbli tal-voti f'din il-laqgħa, imbagħad l-azzjonist tal-minoranza l-kbira jittieħed bħala li jkollu kontroll uniku [15]. Kontroll uniku jista' jkun eżerċitat minn azzjonist ta' minoranza li jkollu d-dritt li jmexxi l-attivitajiet tal-kumpannija u li jiddetermina l-politika tan-negozju tagħha. 15. Għażla li wieħed jixtri jew li jibdel l-ishma ma tistax fiha nfisha tagħti kontroll uniku kemm-il darba l-għażla tkun eżerċitata fil-ġejjieni qarib skond ftehimiet li jorbtu legalment [16]. Madankollu, l-eżerċitar mistenni għal din l-għażla jista' jiġi kunsidrat bħala komponent addizzjonali li, flimkien ma' fatturi oħra, jista' jwassal għall-konklużjoni li hemm kontroll uniku. 16. Bidla minn kontroll konġunt għal kontroll uniku jitqies li jkun konċentrazzjoni skond it-tifsira tar-Regolament dwar Amalgamazzjoni għar-raġuni li influwenza deċiżiva eżerċitata waħidha hija sostanzjalment differenti minn influwenza deċiżiva eżerċitata b'mod konġunt [17]. Għall-istess raġuni, operazzjoni li tinvolvi l-akkwist ta' kontroll konġunt ta' parti minn impriża u kontroll uniku minn parti oħra fil-prinċipju jitqies bħala żewġ konċentrazzjonijiet separati skond ir-Regolament dwar Amalgamazzjoni [18]. 17. Il-kunċett ta' kontroll skond ir-Regolament dwar Amalgamazzjoni jista' jkun differenti minn dak applikat f'inħawi speċifiċi ta' leġislazzjoni dwar, per eżempju, regoli dwar teħid ta' deċiżjoni, tassazzjoni, trasport bl-ajru jew il-mezzi ta' komunikazzjoni. B'żieda ma' dan, il-leġislazzjoni nazzjonali ġewwa Stat Membru tista' tipprovdi regoli speċifiċi fuq l-istruttura ta' korpi li jirrappreżentaw l-organizzazzjoni li tieħu deċiżjoni f'intrapriża, partikolarment, ridward id-drittijiet ta' rappreżentanti ta' impjegati. Waqt li din il-leġislazzjoni tista' tagħti l-istess setgħa ta' kontroll lil persuni li ma jkunux azzjonisti, il-kunċett ta' kontroll skond ir-Regolament dwar Amalgamazzjoni huwa relatat biss mal-mezzi ta' influwenza normalment gawduti minn sidien ta' impriża. Finalment, id-drittijiet eżerċitati minn Stat li jaġixxi bħala awtorità pubblika aktar milli bħala azzjonist, sakemm ikunu limitati għall-protezzjoni ta' l-interess pubbliku, ma jikkostitwuwx kontroll skond it-tifsira tar-Regolament dwar Amalgamazzjoni sakemm ma jkollhom la l-iskop u l-anqas l-effett li jippermettu lill-Istat li jeżerċita influwenza deċiżiva fuq l-attività ta' l-impriża [19]. 2. Kontroll konġunt 18. Bħal fil-każ ta' kontroll uniku, l-akkwist ta' kontroll konġunt (li jinkludi bidliet minn kontroll uniku għal kontroll konġunt) jista' jiġi stabbilit ukoll fuq bażi legali jew stat ta' fatt. Ikun hemm kontroll konġunt jekk l-azzjonisti (il-kumpanniji prinċipali) ikollhom jaslu fi ftehim fuq deċiżjonijiet maġġuri rigward l-impriża kkontrollata (il-joint venture). 19. Kontroll konġunt jeżisti fejn żewġ impriżi jew persuni jew aktar ikollhom il-possibbiltà li jeżerċitaw influwenza deċiżiva fuq impriża oħra. Influwenza deċiżiva f'dan is-sens normalment tfisser is-setgħa li timpedixxi azzjonijiet li jistabbilixxu l-imġiba kummerċjali strateġika ta' impriża. Differenti minn kontroll uniku, li jagħti s-setgħa lil azzjonist speċifiku biex jistabbilixxi d-deċiżjonijiet strateġiċi f'impriża, kontroll konġunt ikun karatterizzat mill-possibbiltà ta' sitwazzjoni ta' waqfien għal kollox li tirriżulta mis-setgħa li tnejn jew aktar mill-kumpanniji prinċipali, li jirrifjutaw id-deċiżjonijiet strateġiċi proposti. Jirriżulta, għalhekk, li dawn l-azzjonisti jkollhom jilħqu ftehim komuni biex jistabbilixxu l-politika kummerċjali tal-joint venture. 2.1. L-ugwaljanza fid-drittijiet tal-vot jew ħatra f'korpi li jieħdu deċiżjonijiet 20. L-aktar forma ċara ta' kontroll konġunt teżisti fejn ikun hemm biss żewġ kumpanniji prinċipali li jikkondividu ugwalment id-drittijiet tal-vot fil-joint venture. F'dan il-każ, mhux meħtieġ li jkun hemm ftehim formali bejniethom. Madankollu, fejn ikun hemm ftehim formali, ikollu jkun konsistenti mal-prinċipju ta' ugwaljanza bejn il-kumpanniji prinċipali, billi jistabbilixxu, per eżempju, li kull wieħed ikun intitolat għall-istess numru ta' rappreżentanti fil-korpi ta' tmexxija u li ħadd mill-membri ma jkollu vot deċiżiv [20]. L-ugwaljanza tista' tinkiseb ukoll fejn iż-żewġ kumpanniji prinċipali jkollhom id-dritt li jaħtru numru ugwali ta' membri ta' korpi li jieħdu deċiżjoni fil-joint venture. 2.2. Drittijiet ta' veto 21. Jista' jkun hemm kontroll konġunt anke fejn ma jkunx hemm ugwaljanza bejn iż-żewġ kumpanniji prinċipali fil-voti jew fir-rappreżentanza fil-korpi li jieħdu deċiżjoni jew fejn ikun hemm aktar minn żewġ kumpanniji prinċipali. Dan hu l-każ fejn azzjonisti li jkunu f'minoranza jkollhom drittijiet addizzjonali li jippermettulhom li jagħtu l-veto tagħhom fuq deċiżjonijiet li huma essenzali għall-imġiba kummerċjali strateġika tal-joint venture [21]. Dawn id-drittijiet tal-veto jistgħu jkunu stipulati fl-istatut tal-joint venture jew jingħataw bi ftehim bejn il-kupanniji prinċipali tagħha. Id-drittijiet ta' veto fihom infushom jistgħu joperaw permezz ta' quorum speċifiku meħtieġ għal deċiżjonijiet meħuda f'laqgħa ta' l-azzjonisti jew mill-bord ta' diretturi sal-punt li l-kumpanniji prinċipali jkunu rappreżentati fuq dan il-bord. Ikun possibbli wkoll li deċiżjonijiet strateġiċi jkunu soġġetti għall-approvazzjoni minn korp, e.g. bord ta' sorveljanza, fejn l-azzjonisti f'minoranza jkunu rappreżentati u jagħmlu parti mill-quorum meħtieġ għal dawn id-deċiżjonijiet. 22. Dawn id-drittijiet ta' veto għandhom ikunu relatati ma' deċiżjonijiet strateġiċi fuq il-politika tan-negozju tal-joint venture. Għandhom imorru ‘l hinn mid-drittijiet ta' veto normalment mogħtija lil azzjonisti ta' minoranza sabiex jipproteġu l-interessi finanzjarji tagħhom bħala investituri fil-joint venture. Din il-protezzjoni normali tad-driddijiet ta' l-azzjonisti ta' minoranza hija relatata ma' deċiżjonijiet fuq dik li hi joint venture, bħal bidliet fl-istatut, żieda jew tnaqqis fil-kapital jew stralċ. Dritt ta' veto, per eżempju, li jippreżenta l-bejgħ jew għeluq tal-joint venture ma jagħtix kontroll konġunt lill-azzjonist f'minoranza konċernat [22]. 23. Kuntrarjament għal dan, drittijiet ta' veto li jagħtu kontroll konġunt tipikament jinkludu deċiżjonijiet u kwistjonijiet bħall-budget, il-pjan tan-negozju, investimenti maġġuri jew il-ħatra ta' l-amministrazzjoni anzjana. L-akkwist ta' kontroll konġunt, madankollu, ma jirrikjedix li min jakkwista jkollu s-setgħa jeżerċita influwenza deċiżiva fuq it-tmexxija ta' kuljum ta' impriża. L-element kruċjali huwa li d-drittijiet ta' veto jkunu biżżejjed biex jippermettu lill-kumpanniji prinċipali li jeżerċitaw dik l-influwenza rigward l-imġiba tan-negozju strateġika tal-joint venture. B'żieda ma' dan, m`huwiex meħtieġ li jiġi stabbilit illi min jakkwista kontroll konġunt tal-joint venture attwalment ikun se juża l-influwenza deċiżiva tiegħu. Il-possibbiltà ta' l-eżerċitar ta' din l-influwenza u, minħabba f'hekk, is-sempliċi eżistenza tad-drittijiet tal-veto, tkun biżżejjed. 24. Sabiex takkwista kontroll konġunt, m`huwiex meħtieġ għal azzjonist ta' minoranza li jkollu d-drittijiet ta' veto kollha msemmija qabel. Jista' jkun biżżejjed li jkun hemm ftit biss, jew anke dritt wieħed biss bħal dan. Jekk dan ikunx il-każ jew le jiddependi fuq il-kontenut preċiż tad-dritt ta' veto nnifsu kif ukoll l-importanza ta' dan id-dritt fil-kuntest tan-negozju speċifiku tal-joint venture. Ħatra ta' amministrazzjoni u l-iffissar ta' budget 25. Normalment id-drittijiet ta' veto l-aktar importanti huma dawk li jirrigwardaw deċiżjonijiet fuq il-ħatra ta' l-amministrazzjoni u tal-budget. Is-setgħa biex jistabilixxu flimkien l-istruttura ta' l-amministrazzjoni tagħti lid-detentur is-setgħa li jeżerċita influwenza deċisiva fuq il-politika kummerċjali ta' impriża. L-istess huwa veru rigward deċiżjonijiet fuq il-budget la darba l-budget jistabbilixxi l-qafas preċiż ta' l-attivitajiet tal-joint venture u, partikolarment, l-investimenti li tista' tagħmel. Pjan ta' negozju 26. Il-pjan ta' negozju normalment jipprovdi dettalji ta' skopijiet ta' kumpannija flimkien mal-miżuri li għandhom jittieħdu sabiex tilħaq dawk l-għanijiet. Dritt ta' veto fuq dan it-tip ta' pjan ta' negozju jista' jkun biżżejjed biex jagħti kontroll konġunt ukoll fl-assenza ta' kull dritt ieħor ta' veto. B'differenza, fejn il-pjan ta' negozju jkun fih sempliċiment dikjarazzjonijiet ġenerali dwar l-iskopijiet tan-negozju tal-joint venture, l-eżistenza ta' dritt ta' veto għanu jkun element wieħed biss fl-istima ġenerali ta' kontroll konġunt iżda ma jkunx biżżejjed, waħdu, biex jagħti kontroll konġunt. Investimenti 27. Fil-każ ta' dritt ta' veto fuq investimenti, l-importanza ta' dan id-dritt tiddependi, l-ewwel, fuq il-livell ta' investimenti li jkunu soġġetti għall-approvazzjoni tal-kumpanniji prinċipali u, it-tieni, sa liema punt l-investimenti jikkostitwixxu fattur essenzali tas-suq li fih il-joint venture tkun attiva. Rigward l-ewwel kriterju, fejn il-livell ta' investimenti li jkunu jinħtieġu approvazzjoni tal-kumpanniji prinċipali jkun għoli ħafna, dan id-dritt ta' veto jista' jkun aktar viċin il-protezzjoni normali ta' l-interessi ta' azzjonist tal-minoranza milli għad-dritt li jagħti setgħa li jistabbilixxu flimkien il-poltika kummerċjali tal-joint venture. Rigward it-tieni, il-politika ta' investiment ta' impriża normalment tkun fattur importanti fl-istima ta' jekk ikunx hemm jew le kontroll konġunt. Madankollu, jista' jkun hemm xi swieq fejn l-investiment ma jkollux sehem importanti fl-imġiba tas-suq ta' impriża. Drittijiet ta'suq speċifiku 28. Apparti mid-drittijiet tipiċi ta' veto msemmija aktar qabel, jeżisti numru ta' drittijiet ta' veto oħra relatati ma' deċiżjonijiet speċifiċi li huma importanti fil-kuntest tas-suq partikolari tal-joint venture. Eżempju wieħed huwa d-deċiżjoni fuq it-teknoloġija li għandha tintuża mill-joint-venture fejn it-teknoloġija hija fattur ewlieni ta' l-attivitajiet tal-joint venture. Eżempju ieħor jirrigwarda s-swieq karatterizzati bis-separazzjoni tal-prodotti u livell sinifikanti ta' innovazzjoni. F'dawn is-swieq, dritt ta' veto dwar id-deċiżjonijiet relatati ma' linji ta' prodotti ġodda li għandhom jiġu żviluppati minn joint venture jistgħu wkoll ikunu fattur importanti biex tiġi stabbilita l-eżistenza ta' kontroll konġunt. Kuntest ġenerali 29. Meta ssir stima ta' l-importanza relattiva tad-drittijiet ta' veto, fejn ikun hemm għadd minnhom, dawn id-drittijiet m`għandhomx jiġu evalwati waħedhom. Għall-kontrarju, biex jiġi stabbilit jekk jeżistix jew le kontroll konġunt wieħed għandu jibbaża fuq l-istima ta' dawn id-drittijiet fl-intier tagħhom. Madankollu, dritt tal-veto li ma jirrelata la ma' politika u strateġija kummerċjali jew mal-budget jew pjan ta' negozju ma jistax jiġi kunsidrat bħala li jagħti kontroll konġunt lil min jippossjedih [23]. 2.3. Eżerċitar konġunt ta' drittijiet tal-vot 30. Anke fl-assenza ta' drittijiet tal-veto speċifiċi, żewġ impriżi jew aktar li jakkwistaw attivi ta' minoranza f'impriża oħra jistgħu jakkwistaw kontroll konġunt. Dan jista' jkun il-każ fejn azzjonisti ta' minoranza flimkien jipprovdu l-mezzi biex jikkontrollaw l-impriża li jkun jridu jieħdu. Dan ifisser li azzjonisti ta' minoranza, flimkien, ikollhom maġġoranza tad-drittijiet tal-vot; u għandhom jaġixxu flimkien biex jeżerċitaw dawk id-drittijiet tal-vot. Dan jista' jirriżulta fi ftehim li jorbot legalment għal dan l-iskop, jew jista' jkun stabbilit fuq bażi ta' stat ta' fatt. 31. Il-mezzi legali biex jiżguraw l-eżerċitar konġunt ta' drittijiet tal-vot jistgħu jkunu fil-forma ta' impriża li fiha l-azzjonisti ta' minoranza jittrasferixxu d-drittijiet tagħhom, jew ftehim li permezz tiegħu huma jiġu responsabbli li jaġixxu fl-istess mod (pooling agreement). 32. Rari ħafna, tista' sseħħ azzjoni kollettiva fuq bażi ta' stat ta' fatt fejn interessi sodi komuni jeżistu fost l-azzjonisti ta' minoranza bir-riżultat li ma jiħdux azzjoni wieħed kontra l-ieħor fl-eżerċitar ta' drittijiethom rigward il-joint venture. 33. Fil-każ ta' akkwisti minn azzjonisti ta' minoranza, l-eżistenza minn qabel ta' rabtiet fost l-azzjonisti ta' minoranza jew l-akkwist ta' l-attivi permezz ta' azzjoni flimkien ikunu fatturi li jindikaw dan l-interess komuni. 34. Fil-każ fejn tiġi stabbilita joint venture ġdida, diversa mill-akkwist ta' attivi ta' minoranza f'kumpannija li tkun diġà teżisti, ikun aktar possibbli li l-kumpanniji prinċipali jwettqu politika ppjanata komuni. Dan huwa veru, partikolarment, fejn kull kumpannija prinċipali tipprovdi kontribuzzjoni għall-joint venture li tkun vitali għall-operazzjoni tagħha (e.g. teknoloġiji speċifiċi, kapaċità lokali jew ftehimiet għal provvisti). F'dawn iċ-ċirkustanzi, l-kumpanniji prinċipali jistgħu jkunu kapaċi li joperaw il-joint venture b'koperazzjoni sħiħa biss bi ftehim ma' kull waħda minnhom fuq id-deċiżjonijiet strateġiċi l-aktar importanti ukoll jekk ma jkunx stipulat espressament għal kull dritt ta' veto. Akbar ma jkun in-numru ta' kumpanniji prinċipali involuti f'joint venture bħal din, madankollu, anqas tkun il-possibbiltà li tiġri sitwazzjoni bħal din. 35. Fl-assenza ta' interessi komuni qawwija bħal dawn imsemmija aktar qabel, il-possibbiltà jinbidlu koalizzjonijiet bejn l-azzjonisti fil-minoranza normalment jeskludi l-ipotesi ta' kontroll konġunt. Fejn ma jkunx hemm maġġoranza stabbli fil-proċedura tat-teħid ta' deċiżjoni u l-maġġoranza tista' f'kull okkażjoni tkun kull waħda mid-diversi arranġamenti possibbli fost l-azzjonisti ta' minoranza, wieħed ma jistax jassumi li l-azzjonisti ta' minoranza jikkontrollaw b'mod konġunt l-impriża. F'dan il-kuntest, ma jkunx biżżejjed li jkun hemm ftehim fost żewġ partijiet jew aktar li jkollhom sehem ugwali fil-kapital ta' impriża li jistabbilixxu drittijiet u setgħat identiċi bejn il-partijiet. Per eżempju, fil-każ ta' ftehim fejn kull wieħed minn tliet azzjonisti jkollu terz tal-kapital ta' l-ishma u kull wieħed jeleġi terz tal-membri tal-Bord ta' Diretturi, l-azzjonisti ma jkollhomx kontroll konġunt la darba d-deċiżjonijiet ikunu meħtieġa li jittieħdu fuq bażi ta' maġġoranza sempliċi. L-istess kunsiderazzjonijiet japplikaw ukoll fi strutturi aktar kumplessi, per eżempju, fejn il-kapital ta' impriża jkun ugwalment maqsum bejn tliet azzjonisti u fejn il-Bord ta' Diretturi jkun kostitwit minn tnax-il membru, kull wieħed mill-azzjonisti A, B u Ċ jeleġu tnejn, tnejn oħra jiġu eletti minn A, B u Ċ flimkien, filwaqt li l-erbgħa li jkun baqa' jingħażlu mit-tmien membri l-oħra flimkien. F'dan il-każ ukoll mhemmx kontroll konġunt, u għalhekk assolutament l-ebda kontroll skond it-tifsira tar-Regolament dwar Amalgamazzjoni. 2.4. Konsiderazzjonijiet oħra relatati mal-kontroll konġunt 36. Kontroll konġunt mhuwiex inkompatibbli mal-fatt li waħda mill-kumpanniji prinċipali tgawdi minn tagħrif u esperjenza speċifiċi fin-negozju tal-joint venture. F'dan il-każ, il-kumpannija prinċipali jista' jkollha rwol moderat jew non-eżistenti fit-tmexxija ta' kuljum tal-joint venture fejn il-preżenza tagħha tkun motivata minn kunsiderazzjonijiet ta' natura finanzjarja, strateġija fit-tul, impressjoni ta' ditta jew politika ġenerali. Minkejja dan, dejjem għandha żżomm il-possibbiltà reali li tikkontesta d-deċiżjonijiet meħuda mill-kumpannija prinċipali l-oħra, li mingħajrha jkun hemm kontroll uniku. 37. Biex ikun jeżisti kontroll konġunt, m`għandux ikun hemm vot deċiżiv għal kumpannija prinċipali waħda biss. Madankollu, jista' jkun hemm kontroll konġunt meta dan il-vot deċiżiv jista' jkun eżerċitat biss wara serje ta' fażijiet ta' arbitraġġ jew attentati għal rikonċiljazzjoni jew f'qasam limitat ħafna [24]. 2.5. Kontroll konġunt għal perjodu limitat 38. Meta ħidma twassal għal kontroll konġunt għal perjodu tal-bidu [25] iżda, skond ftehim li jorbtu legalment, dan il-kontroll konġunt jinbidel f'kontroll uniku minn wieħed mill-azzjonisti, il-ħidma sħiħa normalment tkun ikkonsidrata li tkun akkwist ta' kontroll uniku. 3. Kontroll minn azzjonist uniku fuq il-bażi ta' drittijiet ta' veto 39. Teżisti sitwazzjoni eċċezzjonali fejn azzjonista wieħed biss ikun jista' jitfa' l-veto għal deċiżjonijiet strateġiċi f'impriża, iżda dan l-azzjonist ma jkollux is-setgħa, għal rasu, li jimponi dawn id-deċiżjonijiet. Din is-sitwazzjoni sseħħ jew fejn azzjonist wieħed iżomm 50 % f'impriża waqt li l-50 % li jkun fadal jinżammu minn tnejn jew aktar mill-azzjonisti ta' minoranza, jew fejn ikun hemm quorum meħtieġ għal deċiżjonijiet strateġiċi li fil-fatt jagħtu dritt ta' veto biss lil azzjonist wieħed biss ta' minoranza [26]. F'dawn iċ-ċirkustanzi, azzjonist wieħed ikollu l-istess livell ta' influwenza bħal dak normalment gawdut minn diversi azzjonisti li jikkontrollaw b'mod konġunt, i.e. is-setgħa li jimpedixxi l-adozzjoni ta' deċiżjonijiet strateġiċi. Madankollu, dan l-azzjonist ma jgawdix is-setgħat li normalment jingħataw lill-impriża b'kontroll uniku, i.e. is-setgħa li timponi deċiżjonijiet strateġiċi. Ladarba dan l-azzjonist jista' jġib sitwazzjoni ta' imblokk imqabbla ma' dik f'każijiet normali ta' kontroll konġunt, ikun jeħtieġ influwenza deċisiva u għalhekk kontroll skond it-tifsira tar-Regolament dwar Amalgamazzjoni [27]. 4. Bidliet fl-istruttura ta' kontroll 40. Konċentrazzjoni tista' seħħ ukoll fejn ħidma twassal biex issir bidla fl-istruttura ta' kontroll. Din tinkludi bidla minn kontroll konġunt għal kontroll uniku kif ukoll żieda fin-numru ta' azzjonisti li jeżerċitaw kontroll konġunt. Il-prinċipji biex tiġi stabbilita l-eżistenza ta' konċentrazzjoni f'dawn iċ-ċirkustanzi huma stipulati fid-dettall fl-Avviż dwar il-kunċett ta' impriżi relatati [28]. IV. EĊĊEZZJONIJIET 41. L-Artikolu 3(5) jistipula tliet sitwazzjonijiet eċċezzjonali fejn l-akkwist ta' interess ta' kontroll ma jikkostitwix konċentrazzjoni skond ir-Regolament dwar Amalgamazzjoni. 42. L-ewwel, l-akkwist ta' sigurtajiet minn kumpanniji li l-ativitajiet normali tagħhom jinkludu transazzjonijiet u li jitrattaw f'sigurtajiet għal kreditu finanzjarju tagħhom stess jew għal kreditu finanzjarju ta' oħrajn mhux meqjus bħala li jikkostitwixxi konċentrazzjoni jekk akkwist bħal dan isir skond il-qafas ta' dawn in-negozji u jekk is-sigurtajiet jinżammu biss fuq bażi temporanja (L-Artikolu 3(5)(a)). Sabiex ikunu skond din l-eċċezzjoni, għandhom jissodisfaw dawn ir-rekwiżiti li ġejjin: - l-impriża li tkun qed takkwista għandha tkun istituzzjoni ta' kreditu jew istituzzjoni finanzjarja oħra jew kumpannija ta' assigurazzjoni li l-attivitajiet normali tagħha huma deskritti aktar qabel, - is-sigurtajiet għandhom jinkisbu bl-iskop li jerġgħu jinbiegħu, - l-impriża li tkun qed takkwista mgħandhiex teżerċita d-drittijiet tal-vot bl-iskop li tistabbilixxi l-imġiba kummerċjali strateġika tal-kumpannija li tkun se tinxtara jew li għandha teżerċita dawk id-drittijiet biss bl-iskop li tipprepara d-disponiment totali jew parzjali ta' l-impriża, l-attivi u s-sigurtajiet tagħha, - l-impriża li tkun qed takkwista għandha tiddisponi mill-interess tagħha li tikkontrolla fi żmien sena mid-data ta' l-akkwist, jiġifieri, għandha tnaqqas l-ishma tagħha f'dan il-perjodu ta' sena ta' l-anqas sa livell li ma jagħtix kontroll aktar. Dan il-perjodju, madankollu, jista' jiġi estiż mill-Kummissjoni fejn l-impriża li tkun qed takkwista tista' turi li d-disponiment ma kienx raġonevolment possibbli fil-perjodu ta' sena. 43. It-tieni, ma jkunx hemm bidla fil-kontroll, u għalhekk l-ebda konċentrazzjoni skond it-tifsira tar-Regolament dwar Amalgamazzjoni, fejn kontroll jinkiseb minn detentur ta' kariga skond il-liġi ta' Stat Membru rigward stralċ, għeluq, falliment, ċessazzjoni ta' pagamenti, komposizzjonijiet jew proċedimenti simili (L-Artikolu 3(5)(b)); 44. It-tielet, konċentrazzjoni ma tirriżultax fejn impriża ta' investiment finanzjarju skond it-tifsira tar-Raba' Direttiva tal-Kunsill 78/660/KEE [29] takkwista kontroll, kemm-il darba li din il-kumpannija teżerċita d-drittijiet tal-vot tagħha biss biex iżżomm il-valur sħiħ ta' l-investiment tagħha u ma tistabbilix b'mod ieħor direttament jew indirettament l-imġiba kummerċjali strateġika ta' l-impriża kontrollata. 45. Fil-kuntest ta' l-eċċezzjonijiet skond l-Artikolu 3(5), jista' jkun hemm il-kwistjoni jekk operazzjoni ta' salvataġġ tikkostitwix konċentrazzjoni skond ir-Regolament dwar Amalgamazzjoni. Operazzjoni ta' salvataġġ tipikament tinvolvi l-konverżjoni ta' dejn eżistenti f'kumpannija ġdida, li permezz tagħha grupp ta' banek jista' jakkwista kontroll konġunt tal-kumpannija konċernata. Fejn din l-operazzjoni tissodisfa l-kriterji għal kontroll konġunt, kif imfisser aktar qabel, normalment għandha tiġi kunsidrata li tkun konċentrazzjoni [30]. Għalkemm l-intenzjoni primarja tal-banek hija li tirristruttura l-iffinanzjar ta' l-impriża relatata biex konsegwentement terġa' tinbiegħ, l-eċċezzjoni stipulata fl-Artikolu 3(5)(a) normalment ma tkunx applikabbli għal operazzjoni simili. Dan hu għalhiex il-programm ta' ristrutturar normalment ikun jeħtieġ il-banek li jikkontrollaw biex jistabbilixxu l-imġiba kummerċjali strateġika ta' l-impriża li tkun salvata. B'żieda ma' dan, mhix pożizzjoni normalment realistika li tittrasforma kumpannija li tkun salvata f'entità kummerċjalment vijabbli u biex jerġgħu jbiegħuha fil-perjodu li jkun permess ta' sena. B'żieda ma' dan, it-tul ta' żmien meħtieġ biex jiksbu dan l-iskop jista' jkun tant inċert li jkun diffiċli biex tagħti estensjoni tal-perjodu ta' disponiment. V. TMIEM 46. L-interpretazzjoni tal-Kummissjoni ta' l-Artikolu 3 kif stupulata f'dan l-Avviż hija mingħajr preġudizzju għall-interpretazzjoni li tista' tingħata mill-Qorti tal-Ġustizzja jew mill-Qorti ta' Prim Istanza tal-Komunitajiet Ewropej. [1] ĠU L 395, 30.12.89, p. 1. verżjoni emendataĠU L 257, tal-21.9.1990, p. 13. [2] ĠU L 180, 09.07.97, p. 1. [3] ĠU C 385, 31.12.94, p. 5. [4] Biex tistabbilixxi l-indipendenza preċedenti ta' impriżi, l-kwistjonijiet ta' kontroll jistgħu jkunu relevanti. Kontroll jiġi kunsidrat ġeneralment fil-paragrafi 12 u ta' wara aktar ‘il quddiem. Għal din il-kwistjoni speċifika, azzjonisti fil-minoranza jitqiesu li jkollhom kontroll jekk qabel ikunu kisbu maġġoranza ta' voti fuq deċiżjonijiet maġġuri f'laqgħat ta' azzjonisti. Il-perjodu ta' riferenza f'dan il-kuntest huwa normalment ta' tliet snin. [5] Dan jista' japplika per eżempju, fil-każ ta' "Gleichordnungskonzern" fil-liġi Ġermaniża, ċerti "Groupements d'Intérêt Economique" fil-liġi Franċiża, u ċerti soċjetajiet kummerċjali. [6] Inkluż l-Istat innifsu, e. g. Il-Każ IV/M.157 - Air Franza/Sabena, tal-5 ta' Ottubru 1992 f'rigward l-Istat Belġjan, jew korpi pubbliċi oħra bħal ta' Treuhand fil-Każ IV/M.308 - Kali und Salz/MDK/Treuhand, ta' l-14 ta' Diċembru 1993. [7] Il-Każ IV/M.097 - Péchiney/Usinor, ta' l-24 Ġunju 1991; il-Każ IV/M.216 - CEA l-Industrie/France Telecom/SGS-Thomson, tat-22 ta' Frar 1993. [8] Ara l-paragrafu 55 ta' l-Avviż fuq il-kunċett ta' impriżi konċernati. [9] Per eżempju, fid-deċiżjoni Usinor/Bamesa adottata mill-Kummissjoni skond it-Trattat tal-KEFA. Ara wkoll il-Każ IV/M.258 - CCIE/GTE, tal-25 ta' Settembru 1992, u l-Każ IV/M.697 - Lockheed Martin Corporation/Loral Corporation, tas-27 ta' Marzu 1996. [10] Il-Każ IV/M.157 - Air Franza/Sabena, tal-5 ta' Ottubru 1992. [11] Il-Każ IV/M.286 - Zürich/MMI, tat-2 ta' April 1993. [12] Il-Każ IV/M.296 - Crédit Lyonnais/BFG Bank, tal-11 ta' Jannar 1993. [13] Il-Każ IV/M.299 - Sara Lee/BP Food Division, tat-8 ta' Frar 1993. [14] Il-Każ IV/M.025 - Arjomari/Wiggins Teape, ta' l-10 ta' Frar 1990. [15] Il-Każ IV/M.343 - Société Générale de Belgique/Générale de Banque, tat-3 ta' Awissu 1993. [16] Ġudizzju fil-Każ T 2/93, Air Franza v. Kummissjoni (1994) ECR II-323. [17] Din il-kwistjoni hija trattata fil-paragrafi 30, 31 u 32 ta' l-Avviż dwar il-kunċett ta' impriżi relatati. [18] Il-Każ IV/M.409 - ABB/Renault Automation, tad-9 ta' Marzu 1994. [19] Il-Każ IV/M.493 - Tractebel/Distrigaz II, ta' l-1 ta' Settembru 1994. [20] Il-Każ IV/M.272 - Matra/CAP Gemini Sogeti, tas-17 ta' Marzu 1993. [21] Il-Każ T 2/93 - Air Franza v Kummissjoni (ibid). Il-Każ IV/M.010 - Conagra/Idea, tat-3 ta' Mejju 1991. [22] Il-Każ IV/M.062 - Eridania/ISI, tat-30 ta' Lulju 1991. [23] Il-Każ IV/M.295 - SITA-RPC/SCORI, tad-19 ta' Marzu 1993. [24] Il-Każ IV/M.425 - British Telecom/Banco Santander, tat-28 ta' Marzu 1994. [25] Dan il-perjodu li jagħti bidu mgħandux ikun aktar minn tliet snin. Il-Każ IV/M.425 - British Telecom/Banco Santander, ibid. [26] Il-Każ IV/M.258 - CCIE/GTE, tal-25 ta' Settembru 1992, fejn id-drittijiet tal-veto ta' azzjonist wieħed biss setgħu jiġu eżerċitati permezz ta' membru tal-bord maħtur minn dan l-azzjonist. [27] Ladarba dan l-azzjonist huwa l-uniku impriża li jakkwista influwenza ta' kontroll, dan l-azzjonist biss huwa obbligat li jissottometti notifika skond ir-Regolament dwar Amalgamazzjoni. [28] Paragrafi 30 sa 48. [29] ĠU L 222, ta' l-14.8.1978, p. 11, kif emendat l-aħħar bl-Att dwar Adeżjoni ta' l-Awstrija, il-Finlandja u l-Isvezja. L-Artikolu 5(3) ta' din id-Direttiva jiddefinixxi kumpanniji ta' investimenti finanzjarji bħala "dawk il-kumpanniji li l-iskop uniku tagħhom huwa li jakkwistaw investimenti f'impriżi oħra, u li jkollhom ġestjoni f'dawn l-impriżi u jdawruhom fi qligħ, mingħajr ma jinvolvu lilhom infushom direttament jew indirettament fil-ġestjoni ta' dawk l-impriżi, dawn imsemmija qabel mingħajr preġudizzju għad-drittijiet tagħhom bħala azzjonisti'." [30] Il-Każ IV/M.116 - Kelt/American Express, tat-28 ta' Awissu 1991. --------------------------------------------------